Vier vas vir moord op Charl Kinnear | Maroela Media
Vier verdagtes is Donderdagmiddag in Century City, Kaapstad, in hegtenis geneem in verband met die moord op lt.kol. Charl Kinnear en die mislukte huurmoordpoging op die prokureur William Booth.
Die verdagtes, tussen 29 en 49 jaar oud, word ook met sake van bendeverwante afpersing, ontvoering en intimidasie-voorvalle in die Milnerton-gebied verbind, het kol. Katlego Mogale, woordvoerder van die Valke, gesê. Die inhegtenisnemings is deur die nasionale taakspan gedoen.
"Die span het die verdagtes in Century City opgemerk en toe hulle die verdagtes probeer voorkeer het hulle weggejaag en een van die lede amper raakgery. 'n Hoëspoedjaagtog het gevolg en die verdagtes is naby Sableweg voorgekeer en in hegtenis geneem," het Mogale gesê.
Twee voertuie, 'n Mercedes-Benz en 'n Toyota Hilux, is tydens die inhegtenisnemings deursoek. In die Mercedes is daar op twee ongelisensieerde vuurwapens afgekom en in die Hilux is daar op een ongelisensieerde vuurwapen beslag gelê.
Genl. Bheki Cele het die ondersoekspan geloof vir die "deurbraak" in die saak. "Ons het nog altyd volgehou dat die moord op Kinnear geen lukrake daad was nie, maar 'n koelbloedige daad wat deel van 'n sameswering uitmaak en wat nou deur die werk van die polisie blootgelê word," het die minister van polisie gesê. "Ons verwag ook dat nog inhegtenisnemings sal volg."
Die vier verdagtes sal Maandag in die landdroshof in Kaapstad verskyn op aanklag van sameswering om moord te pleeg, poging tot moord, afpersing en ontvoering.
Kinnear (52), bevelvoerder van die Wes-Kaapse teenbende-eenheid, is op 18 September koelbloedig in sy motor voor sy huis in Bishop Lavis doodgeskiet.
Zane Kilian (39) is 'n week later in verband met die moord op Kinnear in hegtenis geneem. Buiten die moordklag staan hy ook tereg op 'n aanklag van bedrog en die onregmatige onderskep van kommunikasie nadat hy na bewering onregmatig en doelbewus inligting van Kinnear se selfone onderskep het.
Kilian is ook later verbind met die skietery op Booth. Hy het glo oor 'n tydperk van 'n jaar duisende nommers nagespoor, waaronder dié van Booth asook ander hoëprofiel persone.
Kauthar Brown, Ebrahim Deare en Riyaad Gesant het skuld beken in verband met die aanval op Booth en is Maandag gevonnis. Brown (36) is tot drie jaar huisarres gevonnis en Deare (37) is tot effektief tien jaar tronkstraf gevonnis. Gesant (33) is tot vyf jaar tronkstraf gevonnis. Kilian word afsonderlik verhoor.
Poging tot moord gee jou 3 jaar huisarres?????
Uiteindelik is die groot vis Modack gevang. Hy het te lank met te veel weggekom, dit was net 'n kwessie van tyd.
my kind is al elf jaar terug vermoor omdat hy gekrap het waar hulle nie wou gehad hy moet krap nie hy was nog van die enkele goeie polisiemanne en tot op datum het Cele se gespuis nog geen terugvoering vir my as sy ma gegee nie
Belaglike vonnisse regverdig nie moord of poging tot moord nie! Wonder wat sê hoedeman mmmmmmmmm
Mnr. Cele jy het die Kinnear familie belowe dat die polisie beamptes wat verantwoordelik was om die beskerming van die Kolonel op te skort aan die pen sal ry. Nog niks het van die belofte gekom nie.